སྐྱབས་སུ་འགྲོ་བ་ལ་དོན་ལྔས་བསྟན་ཏེ།སྐྱབས་སུ་འགྲོ་བའི་ཡུལ་དང༌།རྟེན་དང༌།སྐྱབས་སུ་སོང་མ་སོང་གི་སྐྱོན་ཡོན་དང༌།ལས་ཆོག་བརྗོད་པ་དང༌།བསླབ་བྱ་བསྟན་པའོ།དང་པོ་ཡུལ་ནི་ཡུལ་མཆོག་རྣམ་པ་བཞི་སྟེ།དེ་ཡང་བླ་མ་བདེར་གཤེགས་དང༌།རྟེན་གསུམ་དང༌།ཕྱོགས་བཅུའི་གཤེན་རབ་རྣམས་ཡིན་ཏེ།འཁོར་བའི་འཇིགས་པ་ལ་སྐྱོབ་ཅིང་ལམ་གྱི་རྟེན་ལ་འཁོད་པའི་ནུས་པ་དང་ལྡན་པ་དེའོ།གཉིས་པ་སྐྱབས་སུ་འགྲོ་བའི་རྟེན་ནི།འཁོར་བའི་སྡུག་བསྔལ་ལས་ཐར་བར་འདོད་པའི་རྟེན།གསང་སྔགས་ཀྱི་སྒོར་འཇུག་པ་རང་ཅག་རྣམས་ལགས།གསུམ་པ་སྐྱོན་ཡོན་ལ།སྐྱབས་སུ་མ་སོང་བའི་སྐྱོན་དང།སོང་བའི་ཡོན་ཏན་གཉིས་སོ།དང་པོ་ལ་སྤྱི་དང་བྱེ་བྲག་གཉིས་ལས།དང་པོ་ཡུལ་ཁྱད་པར་ཅན་ལ་སྐྱབས་སུ་མ་སོང་ན་འཁོར་བའི་འཇིགས་པ་ལས་སྐྱོབ་པར་མི་ནུས།ཐར་པའི་འབྲས་བུ་སྒྲུབ་པར་མི་ནུས།ཚུལ་ཁྲིམས་སྡོམ་པའི་རྟེན་དུ་མི་འགྱུར།ལམ་གྱི་བར་ཆོད་ཞི་བར་མི་ནུས་ཤིང༌།འཁོར་བའི་གནས་སུ་བརྒྱུད་པར་འགྱུར་བ་ཡིན་ཏེ།སེམས་ལུང་ལས།གཡུང་དྲུང་གནས་བཞིར་སྐྱབས་སུ་མ་སོང་ན།བདུད་དང་མུ་སྟེགས་འཁོར་བའི་བསླུ་ཁྲིད་འབྱུང་ཤེས་གསུངས་མོ།གཉིས་པ་བྱེ་བྲག་ལ།དཔོན་གསས་བླ་མ་ལ་སྐྱབས་སུ་མ་སོང་ན།འཁོར་བའི་རྒྱ་མཚོ་ལས་མི་སྒྲོལ།བདེར་གཤེགས་ལ་སྐྱབས་སུ་མ་སོང་ན།བྱིན་རླབས་དང་མཐུ་རྩལ་མི་འབྱུང༌།རྟེན་གསུམ་ལ་སྐྱབས་སུ་མ་སོང་ན།བག་ཆགས་དང་སྒྲིབ་པ་མི་བྱང༌།གཤེན་རབ་ལ་སྐྱབས་སུ་མ་སོང་ན་བར་ཆོད་བགེགས་ཀྱི་དབང་དུ་འགྱུར་བའོ།གཉིས་པ་སྐྱབས་སུ་སོང་བའི་ཡོན་ཏན་ལ་ཡང་གཉིས་ལས།དང་པོ་སྤྱིའི་ཡོན་ཏན་ནི།དེའི་ཕྱིར་ཡུལ་ཁྱད་པར་ཅན་ལ་སྐྱབས་སུ་སོང་ན་ཡོན་ཏན་དུ་མ་འབྱུང་སྟེ།འཁོར་བའི་འཇིགས་པ་ལས་སྐྱོབ་ཅིང་ངན་འགྲོར་མི་ལྟུང་བ་དང༌།རྐྱེན་ཕྱི་ནང་གི་བར་དུ་གཅོད་པ་ཞི་བར་ནུས་པ་དང༌།ཚུལ་ཁྲིམས་སྡོམ་པའི་རྟེན་དུ་འགྱུར་བ་དང༌།ལམ་གྱི་རྟེན་དུ་འགྱུར་ཞིང་གཞན་དོན་ཕུན་གསུམ་ཚོགས་པ་ནུས་པའི་ཡོན་ཏན་འབྱུང་བའོ།གཉིས་པ་བྱེ་བྲག་ལ།བླ་མར་སྐྱབས་སུ་སོང་ན།འཁོར་བའི་རྒྱ་མཚོ་ལས་ཐར་པར་སྒྲོལ་བའི་ཡོན་ཏན་འབྱུང༌།དུས་གསུམ་བདེར་གཤེགས་ལ་སྐྱབས་སུ་སོང་ན་བྱིན་རླབས་དང་མཐུ་རྩལ་འབྱུང༌།རྟེན་གསུམ་ལ་སྐྱབས་སུ་སོང་ན།བག་ཆགས་དང་སྒྲིབ་པ་བྱང༌།སེམས་དཔའ་ལ་སྐྱབས་སུ་སོང་ན།བར་ཆོད་བགེགས་ཀྱིས་མི་ཚུགས།གཡུང་དྲུང་གནས་བཞིར་སྐྱབས་སུ་སོང་བ་ན།བསྲུང་བ་དམ་པའི་མཆོག་དུ་དེ་འགྱུར་རོ།ཞེས་གསུངས་སོ།བཞི་པ་ཆོ་ག་ལ་དང་པོ་དམིགས་པའི་ཡུལ་གསལ་བཏབ་སྟེ།དེ་ཡང་རང་གི་མདུན་གྱི་བར་སྣང་ལ་རྩ་བའི་བླ་མ་རྫོགས་སྐུའི་ཆ་ལུགས་ལ།བླ་མ་རྒྱུད་པ་དང་བཅས་པས་སྐོར་བ།དེ་ལ་དུས་གསུམ་གྱི་བདེ་བར་གཤེགས་པ་དང་གཡུང་དྲུང་སེམས་དཔའི་ཚོགས་དཔག་ཏུ་མེད་པ་དང༌།བདེ་བར་གཤེགས་པ་རྟེན་གསུམ་དང༌།བོན་སྐྱོང་རྣམས་ཀྱིས་བསྐོར་ནས་བཞུགས་པར་བསམ།དེ་ལ་བདག་དང་སེམས་ཅན་ཐམས་ཅད་ཀྱིས་མོས་པ་དང་གུས་པས་སྐྱབས་སུ་འགྲོ་སྟེ།དེ་ཡང་བླ་མ་དང་བདེར་གཤེགས་མིན་པའི་རེ་ས་མེད་སྙམ་པའི་མོས་པས།བླ་མ་བདེར་གཤེགས་ཀྱི་ཐུགས་རྗེས་བདག་དང་སེམས་ཅན་ཐམས་ཅད།འཁོར་བ་སྡུག་བསྔལ་གྱི་རྒྱ་མཚོ་ལས་སྐྱོབ་ཏུ་གསོལ་སྙམ་པ་དང༌།རྐྱེན་ཕྱི་ནང་གི་བར་ཆོད་ལས་ཀྱང་སྐྱོབ་ཏུ་གསོལ་སྙམ་དུ་བསམ་ལ་ཆོ་ག་བརྗོད་དེ།བདག་དང་འགྲོ་བ་སེམས་ཅན་ཐམས་ཅད་དུས་གསུམ་གྱི་བླ་མ་དང་བདེ་བར་གཤེགས་པ་རྣམས་ལ་ཕྱག་འཚལ་ཞིང་སྐྱབས་སུ་མཆིའོ།ནོར་བུ་ལྟ་བུ་གཙུག་གི་རྒྱན་དུ་དཀོན།མ་རིག་མིག་འབྱེད་སྣང་གསལ་སྒྲོན་མེ་མཆོག།སྐུ་གསུམ་འབྱུང་གནས་དཔོན་གསས་བླ་མ་ལ།གུས་པས་ཕྱག་འཚལ་དྭངས་བས་སྐྱབས་སུ་མཆིའོ།ཨ་ཨཱོཾ་ཧཱུྃ།ཉིན་སྐར་ལྟ་བུ་ཐུགས་རྗེའི་འབྱུང་གནས་དཀོན།ཐར་ལམ་བདེ་འབྱེད་ས་མཁན་ལམ་པའི་མཆོགའགྲོ་བའི་གྷོན་༼མགོན༽སྐྱབས་དུས་གསུམ་བདེར་གཤེགས་ལ།གུས་པས་ཕྱག་འཚལ་དྭངས་བས་སྐྱབས་སུ་མཆིའོ།ཨ་ཨཱོཾ་ཧཱུྃ༌།གཞའ་ཚོན་ལྟ་བུ་སྣང་སྲིད་རྒྱན་དུ་དཀོན།ལྐུགས་པ་ཁ་འབྱེད་གྲོལ་བ་ལྗགས་ཀྱི་མཆོག།བསྟན་པའི་རྒྱལ་མཚན་སྐུ་གདུང་གསུང་རབ་ལ།གུས་པས་ཕྱག་འཚལ་དྭངས་བས་སྐྱབས་སུ་མཆིའོ།ཨ་ཨཱོཾ་ཧཱུྃ།ཨུད་འབར་ལྟ་བུ་དགེ་ལ་འདུན་སྤྱོད་དཀོན།བློ་སྒྲམ་སྒོ་འབྱེད་འཕྲུལ་གྱི་ལྡེ་མིག་མཆོགའགྲོ་བའི་འདྲེན་སྟོན་ཕྱོགས་བཅུའི་གཤེན་རབ་ལ།གུས་པས་ཕྱག་འཚལ་དྭངས་བས་སྐྱབས་སུ་མཆིའོ།ཨ་ཨཱོཾ་ཧཱུྃ།ཞེས་ལན་གསུམ་དུ་རྗེས་ཟློས་བྱ་སྟེ།བརྗོད་པ་རྣམ་གསུམ་སྡོམ་པ་ཐོབ་པའི་དུས་ཞེས་གསུངས་སོ།ལྔ་པ་བསླབ་བྱ་ལ་དེ་ལྟར་བླ་མ་ལ་སྐྱབས་སུ་སོང་ན།སྐྱེ་བོ་དྲེགས་པ་ཅན་ལ་སྨོན་པ་མི་འབུལ།ཞེས་གསུངས་པས་འཇིག་རྟེན་གྱི་སྐྱེ་བོ་བཙན་པ་དང༌།ཕྱུག་པ་དང་ལྡན་པ་ལ་བླ་མའི་སྨོན་པ་མི་བྱ།རང་ཡང་སྨོན་པ་མི་བཏིང༌།བདེ་བར་གཤེགས་པ་ལ་སྐྱབས་སུ་སོང་ན།འཇིག་རྟེན་པའི་ལྷ་ལ་ཕྱག་མི་འཚལ།ཞེས་གསུངས་པས།འཇིག་རྟེན་པའི་ལྷ་ཕྱྭ་དང་དབང་ཕྱུག་ཚངས་པ་དང༌།བདུད་དང༌།དམུ་དང༌།འཚམས་དང༌།བཙན་ལ་སོགས་པ་རྣམས་ལ་སྐྱབས་ཡུལ་དང་ཕྱག་མི་བྱའོ།བདེ་བར་གཤེགས་པའི་རྟེན་གསུམ་ལ་སྐྱབས་སུ་སོང་ན།ལྷ་སྲིན་རྡོལ་པའི་རྟེན་ལ་རྒྱལ་མཚན་མི་བཙུགས་ཅེས་གསུངས་པས༌།འཇིག་རྟེན་པའི་ལྷ་ཀླུ་དྲེགས་པ་ཅན་གྱི་རྟེན་དང༌།ཕྱི་རོལ་པའི་རྟེན་ལ་ཕྱག་སྐྱབས་ཀྱི་ཡུལ་མི་བྱའོ།ཕྱོགས་བཅུའི་གཤེན་རབ་ལ་སྐྱབས་སུ་སོང་ན་མུ་སྟེགས་ཅན་དང་མི་འགྲོགས་ཞེས་གསུངས་པས།ལྟ་བ་ལོག་པར་གོལ་བའི་མུ་སྟེགས་བྱེད་དང༌།སྡིག་པ་ཅན་དང་ལོག་ལྟ་ཅན་གྱི་གང་ཟག་ལ་ཕྱག་སྐྱབས་ཀྱི་ཡུལ་མི་བྱའོ།དེའི་ཕྱིར་དེ་དག་ལས་འདས་ན་སྐྱབས་འགྲོ་ཉམས་པར་འགྱུར་ལ།ཡུལ་གོང་མ་དག་ལ་དུས་དྲུག་གམ་བཞི་འམ་གཉིས་སུ་སྐྱབས་སུ་འགྲོ་ཞིང་མོས་པ་བྱ།དེ་ལྟ་བུའི་སྐྱབས་འགྲོ་བྱེད་པ་དང་བྱས་པ་དང་འདུན་པ་དག་ལ།རྗེས་སུ་ཡི་རངས་བའི་མོས་པ་ཡང་ཡང་བསྐྱེད་པར་བྱ་སྟེ།རྗེས་སུ་ཡི་རངས་དགེ་རྩ་བསམ་མི་ཁྱབ།ཅེས་གསུངས་པས་སོ།སྐབས་འདིར་སོ་སོ་ཐར་པའི་སྡོམ་པ་ཅི་རིགས་སུ་ཕོགཅེས་གོང་མ་ཀུན་གྱིས་གསུངས་ཏེ།ཐེག་པ་ཆེན་པོ་གསང་སྔགས་ཀྱི་རྟེན་དུ་སོ་སོ་ཐར་པའི་སྡོམ་པ་ལ་དགོས་རྒྱུ་མེད་དེ།བོན་ནང་རྒྱུད་ལས་ཐར་པ་ཐོབ་པ།བར་ལྷ་འོད་གསལ་གཡུང་དྲུང་སེམས་དཔའ་རྣམས།ལྷ་ལ་རབ་ཏུ་བྱུང་བ་མེད་ཅེས་གསུངས་སོ།འོན་ཀྱང་སོ་ཐར་རྒྱུད་ལ་ཡོད་ཀྱང༌།ཡོན་ཏན་དུ་འགྱུར་བ་ནི།སྡོམ་པ་གསུམ་ལྡན་དུ་འགྱུར་བ་སྟེ།དེ་ཡང་སྣ་ཚོགས་རྒྱན་ལྟར་འདོད་པ་དང༌།གནས་འགྱུར་དུ་འདོད་པ་གཉིས་ལས།འདི་ནི་གནས་འགྱུར་གྱི་ལུགས་ཡིན་ཏེ།འོག་མས་གོང་མའི་ཁྲིམས་རྣམས་ལེན་འདོད་ན།འོག་མ་མ་སྤངས་གོང་མ་རྒྱས་པར་ཚང༌།ཞེས་གསུངས་པས་ན།གནས་སྐབས་དང་སྦྱར་བར་བྱའོ།།